የተመድ ሰብዓዊ መብቶች ከፍተኛ ኮሚሽነር ቡድናቸው ኦሮሚያና አማራ ክልሎች እንዲሄድ አልተፈቀደለትም አሉ
የሰብዓዊ መብት አያያዞችን ለማጣራት ወደ ኢትዮጵያ እየመሩ ያመጡት ቡድን በኦሮሚያና በአማራ ክልሎች ተዘዋውሮ እንዲያጣራ ፈቃድ እንደተነፈገ፣ የተባበሩት መንግሥታት ድርጅት (ተመድ) የሰብዓዊ መብት ከፍተኛ ኮሚሽነር ዛይድ ራአድ ሁሴን አስታወቁ፡፡ቡድኑ ለሦስት ቀናት በኢትዮጵያ የነበረውን ቆይታ አስመልክቶ ማክሰኞ ሚያዝያ 26 ቀን 2009 ዓ.ም. በአፍሪካ ኢኮኖሚ ኮሚሽን በተጠራው ጋዜጣዊ መግለጫ፣ ኮሚሽነሩ ጠቅላይ ሚኒስትር ኃይለ ማርያም ደሳለኝን ጨምሮ ከተለያዩ የመንግሥት ባለሥልጣናትና ከተቃዋሚ ፓርቲ መሪዎች ጋር የመነጋገርና የመወያየት ዕድል ቢያገኙም፣ ቡድናቸው በተለይ በሁለቱ ክልሎች ተፈጸመ የተባለውን የሰብዓዊ መብት ጥሰት ለማጣራት ፈቃድ አለማግኘቱን ተናግረዋል፡፡እንደ ኮሚሽነሩ ገለጻ ከሆነ በሁለቱም ክልሎች ባለፈው ዓመት በተቀሰቀሰው አለመረጋጋት ምክንያት፣ ቢሮአቸው አንዳንድ የሰብዓዊ መብት ጉዳዮችን የማጣራት ፍላጎት አለው፡፡ አሁንም በድጋሚ እንዲፈቀድለት ኮሚሽነሩ የኢትዮጵያ መንግሥትን ጠይቀዋል፡፡ኮሚሽነሩ በኢትዮጵያ ከፍተኛ የኢኮኖሚ ዕድገት፣ የድህነት ቅነሳ፣ በጤናና በትምህርት እንዲሁም በመሠረተ ልማት የተከናወኑ ሥራዎች መታዘባቸውን ገልጸው፣ ሰዎች በነፃነት ሐሳባቸው እንዳይገልጹ ምክንያት ሆነዋል ያሉዋቸውን አዋጆች በመጥቀስ ሥጋታቸውን አስረድተዋል፡፡መቃወምንና መጻፍን ለማፈን ሥራ ላይ ስለዋሉ መከለስ አለባቸው ካሏቸው ሕጎች መካከል የፀረ ሽብርተኝነት አዋጅ፣ የመገናኛ ብዙኃንና የመረጃ ነፃነት አዋጅ፣ እንዲሁም የበጎ አድራጎት ድርጅቶችና ማኅበራት አዋጅን ጠቅሰዋል፡፡ ኮሚሽነሩ የኢትዮጵያ ሰብዓዊ መብት ኮሚሽን በተለይ በሁለቱ ክልሎች የተቀሰቀሰውን አለመረጋጋት አስመልክቶ ያወጣውን ሪፖርት በማድነቅ፣ የጉዳዩን እውነትነትና ጥልቀት ለማወቅ ግን የራሳቸውን ቡድን ልከው ማረጋገጥ እንደሚፈልጉ ተናግረዋል፡፡ኮሚሽነሩ ከተቃዋሚዎችና ከሲቪል ማኅበረሰቡ ጋር ሰፊ የሆነ ውይይት ማድረጋቸውን፣ በተቻለ መጠን ከተለያዩ አቅጣጫዎች የሚመጡ ሐሳቦችን ማዳመጥ መቻላቸውን ገልጸዋል፡፡በቁጥጥር ሥር የሚገኙ አንዳንድ ታራሚዎችን ማነጋገራቸውን፣ በተለይ አንድ ስማቸው ካልተጠቀሰ ከፍተኛ የተቃዋሚ ፓርቲ አመራር አባል ጋር ሰፊ ውይይት ማድረጋቸውን ተናግረዋል፡፡የኢትዮጵያ ሰብዓዊ መብት ኮሚሽን በኦሮሚያና በአማራ ክልሎች ላይ ያወጣውን ሪፖርት መሠረት አድርገው በኢትዮጵያ ያለው ወቅታዊ የሰብዓዊ መብት ሁኔታ ለመገምገም እንደሚጥሩ ገልጸው፣ የኢትዮጵያ መንግሥት በቀጣይ ወደ ተለያዩ የአገሪቱ አካባቢዎች ቡድናቸው ተዘዋውሮ ይመረምር ዘንድ እንዲፈቀድለት ጠይቀዋል፡፡ኢትዮጵያ በአካባቢው የሚገኙ አገሮችን ስደተኞች በማስጠለልና በአፍሪካ ሰላም በማስከበር ለምታበረክተው አስተዋጽኦም አድናቆታቸውንም ገልጸዋል፡፡ 